《冈山顶有螺蚌蛎房遗壳甚夥赋之》
清代·朱仕玠

冈山三百仞，云压吐油油。蚌螺辞洪涛，陆死昧所由。

濛鸿溯开辟，万川壅倒流。嵚崟堕汩没，漱激重泉幽。

吞舟如山鲸，突兀时来游。戴壳亦狡愤，弄潮镇淹留。

波穷忽蹭蹬，呀呷失所求。含浆恋污淤，涎壁成拘囚。

安知十万代，坏涸茀青畴。委形埋瘴疠，攒集虫蚁搜。

樵苏惊磊砢，舌挢不得收。乘除自古然，天地终悠悠。

作者简介：福建建宁人，字璧丰，号筠园。朱仕琇兄。乾隆十八年拔贡生。授德化教谕，后升内黄知县，未上任而卒。有《筠园诗稿》、《小琉球漫志》、《龙山漫录》等。